Ծանոթանալով գործի էությանը, հարցաքննելով երկու ընկերության ներկայացուցիչներին՝ քննչական բաժնի աշխատակիցը հավաստիացրեց, որ թյուրիմացությունն արագ կկարգավորվի: Մեկ-երկու օր անցավ, սակայն պահեստամասի կապարակնքված դուռը չբացվեց: «Արիակի» գործունեության կասեցումը տեւեց եւս 15 օր: Ընկերության ներկայացուցչի ամենօրյա համառ այցելությունները ոստիկանություն վերջապես հաջողությամբ պսակվեցին՝ կնիքը պոկվեց եւ թույլատրվեց վարձակալված պահեստն օգտագործել նոր ապրանքի մուտքագրման համար: Իսկ չարաբաստիկ 30 տոննա ոլոռն արգելադրվեց... իրացնել: Ինչո՞ւ: Պարզվում է, որ բացված գործն այնքան էլ հեշտ չէ փակելը, եթե անգամ հիմքեր չկան այն շարունակելու: Էրեբունու ոստիկանության քննիչները չգերազանցված հնարամտություն ցուցաբերեցին եւ կարողացան... Ի՞նչ անել՝ գործը ձգձգել: Պատճառը նրանք բացատրում էին շատ հստակ ու պարզունակ՝ ապրանքն ուղարկվել է փորձաքննության: Թե ինչն էր փորձաքննվելու, այդպես էլ մինչ օրս հասկանալի չէ: Ոլոռի որա՞կը: Դա ոստիկանության գործունեության հետ առնչություն չունի: Քանա՞կը՝ առավել եւս: Գուցե հարկե՞րը. սրանք, թերեւս, քննախույզներին հետաքրքրեն, բայց այստեղ նույնպես քիթ խոթելու իրավունքը, որքան մեզ հայտնի է, պետական այլ կառույցի մենաշնորհն է: